Vragmotors glo met petrolbomme bestook | Maroela Media
'n Skermskoot van 'n video waarin een van die vragmotors in vlamme gehul is. (Foto: ANA)
Die polisie in Paterson in die Oos-Kaap ondersoek 'n saak van kwaadwillige saakbeskadiging nadat twee vragmotors Dinsdag in die vroeë oggendure buite dié dorp aan die brand gesteek is.
Volgens kapt. André Beetge, woordvoerder van die polisie, is die vragmotors omstreeks 02:00 op die N10 sowat 11 km buite Paterson vermoedelik met petrolbomme bestook.
Die vragmotors behoort aan 'n Vrystaatse maatskappy en was onderweg na dié provinsie toe die voorval plaasgevind het.
Die bestuurders van die vragmotors, onderskeidelik 29 en 44 jaar oud, het van die pad afgetrek om te slaap en het wakker geskrik toe die kajuite se vensters stukkend gegooi is.
Die bestuurders is ongedeerd na die voorval, het Beetge gesê. Hoewel nie een van die vragmotors 'n vrag ten tyde van die aanval gehad het nie, beloop die skade sowat R3 miljoen.
Volgens Beetge is drie tot vyf gemaskerde verdagtes op die toneel gewaar toe hulle in 'n wegkommotor op die vlug geslaan het.
Niemand is nog in verband met die voorval in hegtenis geneem nie. Die motief vir die aanval is in die stadium onduidelik, het Beetge gesê.
Maroela Media het vroeër berig 'n vragmotorbestuurder het vroeër vandeesmaand gesterf nadat hy in 'n soortgelyke aanval op die N1 buite Touwsrivier in die Wes-Kaap beseer is.
Bernard Groenewald (50) het brandwonde oor 60% tot 70% van sy liggaam opgedoen toe boosdoeners in die vroeë oggendure 'n petrolbom deur die venster van die vragmotor langs die pad waarin hy gerus het, gegooi het. Hy het later in die hospitaal aan sy beserings beswyk.
En die Parlement is stil oor al die misdaad.
Die wette sal DRASTIES verskerp moet word. Hierdie aanvallers (petrol bom en klip- gooiers) is potensiële moordenaars. Uiters swaar strawwe sal die aanvalle verminder.
Kwaadwillige saakbeskadiging se jy weet wat. Wat van poging tot moord?
'n Lewe is absoluut nix werd in Sui-Afrika nie, en dit is net 'n sekere groep mense wat so afbreek en uitwis!!! Wat wil hulle he of bereik ??
3 mil Rand ? Probeer weer die voorste waens is ook vrot gebrand. En dit word nie deur jou versekering gedek nie maar SASRIA wat onder terrorisme val en teen die tyd dat hulle jou saak afgehandel het is jy so vêr agter met paaiemente jy kan liefs bankrot speel! Hierdie het nou nuutste sport in SA geword.